## La Filmoteca Valenciana presenta un programa de deu curts humorístics del cine mut en Skyline Benidorm Film Festival

*** La projecció tindrà lloc el dimarts 1 d’abril a les 21.30 hores en l’Open Bar Dynastic de l’Hotel Dynastic de Benidorm
* La sessió inclourà l’acompanyament al piano en directe de la intèrpret Aroa Blanco**

La Filmoteca Valenciana de l’Institut Valencià de Cultura presenta una selecció de deu curtmetratges del període mut procedents dels fons del seu arxiu fílmic.

Amb el nom ‘El cine que sona’, la projecció d’este programa de curts tindrà lloc el dimarts 1 d’abril, a les 21:30 hores, en l’Open Bar Dynastic de l’Hotel Dynastic de Benidorm (avinguda Ametlla de Mar, 15). La sessió comptarà amb l’acompanyament al piano en directe de la intèrpret Aroa Blanco.

A més de difondre les pel·lícules del període mut entre les noves generacions d’espectadors, l’objectiu d’estes projeccions és donar a conéixer les col·leccions de pel·lícules que conserva la Filmoteca Valenciana i la labor que es du a terme des del seu arxiu fílmic per a la recuperació, conservació i promoció del patrimoni audiovisual valencià.

Entre els curts seleccionats figura *El huevo mágico* (*L’oeuf sorcier*, 1902) de Georges Méliès, un precursor en l’ús d’efectes especials en els inicis del cine i un dels pioners del període mut. *El huevo mágico* és una pel·lícula de dos minuts que es creia perduda fins que va ser localitzada i restaurada per l’Arxiu Fílmic de la Filmoteca en 1993.

També es projecta *Moritz supersticioso* (*Rigadin n’aime pas le vendredi*, 1911) de Georges Monca, director de més de 400 pel·lícules i un dels cineastes més destacats del cine mut a França. El curt està protagonitzat per Charles Prince, una de les grans estreles del cine còmic francés de les primeres dècades del segle XX que va interpretar el personatge de Rigadin en més de 200 pel·lícules entre 1909 i 1920.

A més, es projecten una sèrie de curts d’autoria anònima, però molt pròxims a l’estètica i els continguts de Georges Méliès, realitzats entre 1900 i 1902: *Transformaciones, Seis sombreros, seis floreros, La mesa rebelde, Ilusionista mundano* i *Desastre en el parque*. Totes estes pel·lícules van ser restaurades per La Filmoteca Valenciana amb el suport financer del Projecte Lumière-Programa Mèdia de la Unió Europea.

El programa es completa amb la producció italiana *Un sombrero precioso* (*Il capello prezioso*, 1911) restaurada per la Filmoteca Valenciana en 1993 en col·laboració amb la Cineteca del Comune di Bologna, i dos produccions de la casa Gaumont: *Felipe el Conquistador* (*Philippe le conquérant*, 1907-1911) i *Le violon* (1909).

Fecha: 31/03/2025